P R E D L O G

Na osnovu člana 74. stav 2. Zakona o sudijama („Službeni glasnik RS“, br. 116/08, 58/09 - US, 104/09, 101/10, 8/12 - US, 121/12, 124/12 - US, 101/13, 108/13 - dr. zakon, 111/14 - US, 117/14, 40/15, 63/15 - dr. propis) i člana 8. stav 1. Zakona o Narodnoj skupštini („Službeni glasnik RS“, broj 9/10),

Narodna skupština Republike Srbije, na \_\_\_\_\_ sednici \_\_\_\_\_\_\_\_\_\_\_\_\_\_\_\_\_\_\_

održanoj \_\_\_\_\_\_\_\_\_\_\_\_\_ 20\_\_. godine, donela je

O D L U K U

o prestanku funkcije predsednika Osnovnog suda u Novom Sadu

I

Anđelki Stanojević, predsedniku Osnovnog suda u Novom Sadu, prestaje funkcija predsednika suda zbog izbora za sudiju Višeg suda u Novom Sadu.

II

Ovu odluku objaviti u „Službenom glasniku Republike Srbije“.

RS broj \_\_\_\_\_\_\_\_\_\_\_\_\_

U Beogradu, \_\_\_\_\_\_\_\_\_\_\_\_ 2017. godine

NARODNA SKUPŠTINA REPUBLIKE SRBIJE

PREDSEDNIK

Maja Gojković

O b r a z l o ž e nj e

Članom 52. st. 1. i 2. Zakona o uređenju sudova („Službeni glasnik RS“, br. 116/08, 104/09, 101/10, 31/11 - dr. zakon, 78/11, 101/11, 101/13, 40/15 - dr. zakon) utvrđeno je da predsednik suda predstavlja sud, rukovodi sudskom upravom i odgovoran je za pravilan i blagovremen rad suda. Predsednik suda obezbeđuje zakonitost, red i tačnost u sudu, nalaže otklanjanje nepravilnosti i sprečava odugovlačenje u radu, određuje branioce po službenoj dužnosti po azbučnom redu sa liste advokata koje dostavlja advokatska komora, stara se o održavanju nezavisnosti sudija i ugledu suda i vrši druge poslove određene zakonom i Sudskim poslovnikom.

Članom 74. stav 1. Zakona o sudijama („Službeni glasnik RS“, br. 116/08, 58/09 - US, 104/09, 101/10, 8/12 - US, 121/12, 124/12 - US, 101/13, 108/13 - dr. zakon, 111/14 - US, 117/14, 40/15, 63/15 - dr. propis), utvrđeno je da predsedniku suda prestaje ta funkcija zbog, između ostalog, izbora za sudiju drugog suda. Na osnovu stava 2. istog člana odluku o prestanku funkcije predsednika suda donosi Narodna skupština.

Anđelka Stanojević, predsednik Osnovnog suda u Novom Sadu je uputila dopis Narodnoj skupštini, zaveden pod 03 Broj 118-3377/17 od 7. novembra 2017. godine, kojim je zatražila da Narodna skupština donese odluku o prestanku funkcioje predsednika Osnovnog suda u Novom Sadu, čiji je ona nosilac, s obzirom da ju je Visoki savet sudstva, 24. oktobra 2017. godine izabrao za sudiju Višeg suda u Novom Sadu.

Imajući u vidu navedeno, Odbor za pravosuđe, državnu upravu i loklanu samoupravu je na 26. sednici održanoj 20. novembra 2017. godine, utvrdio Predlog odluke kojom Anđelki Stanojević, prestaje funkcija predsednika Osnovnog suda u Novom Sadu.

Razlozi za predlaganje hitnog postupka

Odbor je zaključio da Predlog ove odluke uputi Narodnoj skupštini sa predlogom da se razmatra po hitnom postupku, u skladu sa članom 167. Poslovnika Narodne skupštine. Ovo s obzirom na to da je Anđelku Stanojević Visoki savet sudstva, 24. oktobra 2017. godine izabrao za sudiju Višeg suda u Novom Sadu, zbog čega je potrebno da Narodna skupština donošenjem predložene odluke stvori uslove da Visoki savet sudstva bez odlaganja predloži kandidate za izbor predsednika Osnovnog suda u Novom Sadu, u skladu sa članom 74. stav 3. Zakona o sudijama, čime bi se obezbedili uslovi za nesmetan rad ovog suda.